Extol

Extol er et norsk, kristent heavy metal-band fra Bekkestua i Bærum, etablert i 1993 og oppløst i 2007, og gjenforent høsten 2012, da bestående av medlemmene Ole Børud, Peter Espevoll og David Husvik. 

 Historie 
Extol ble startet av David Husvik (trommer) og Christer Espevoll (gitar og vokal) på rommet til Husvik. David og Christer var på denne tiden 16 år gamle. I 1994 fikk de vokalist Peter Espevoll som da var 14 år. Senere på året startet Eystein Holm som bassist rett før deres første gig. Emil Nikolaisen startet som andregitarist i 1995.

I 1996 spilte Extol inn split-albumet Northern Lights, som ble utgitt av det australske plateselskapet Rowe Productions. Senere på året ble Embraced innspilt. Dette var en tresangers demo og ble gitt ut i 1997. Etter hvert ble Emil Nikolaisen erstattet med Ole Børud. Nikolaisen ønsket heller å satse på sitt andre band, Royal. I 1998 fikk Extol platekontrakt med svenske Endtime Productions der de spilte inn deres første fullengde, Burial, spilt inn i 1998.

Året etter ble EP-en Mesmerized sluppet ut. Denne EP-en inneholdt tre industrielle remixer av sanger fra Burial, blant annet sangen «Burial» og «Renhetens Elv», i tillegg til tre uutgitte sanger. Samme år ble Eystein erstattet av Tor Magne Glidje på bass. Senere spilte de inn fullengden Undeceived som er bandets – til nå – hardeste album. Etter dette sluttet Ole Børud i bandet. Dette førte til at Tor Magne gikk over til gitar og John Robert Mjåland startet som bassist. I 2001 ble en ny EP spilt inn, Paralysis. Denne EP-en ble bare sluppet ut i Sverige. Den inneholdt blant annet en coverlåt av «Shadow of Death» av Believer, som bandet så på som veldig god inspirasjon. Etter Paralysis, valgte Tor Magne å forlate bandet til fordel for hans andre prosjekt, Ganglion, og Ole Børud var tilbake i bandet. Etter at Undeceived ble gitt ut, var platekontrakten med Endtime Productions utgått, og Extol skrev under for Century Media i 2002. Deres tredje fullengder, Synergy, som ble gitt ut i 2003, inneholdt en enda mer Believer-inspirert musikk. Musikken på dette albumet minnet enda mer om thrash metalen til Believer.

I juni 2004 forlot Ole Børud og Christer Espevoll Extol for å «bruke tid og energi på andre ting». De ble erstattet av to medlem av bandet Lengsel, Tor Magne Glidje og Ole Halvard Sveen.

I 2005 ble The Blueprint Dives gitt ut. Bandet ble dette året blant annet nominert til Spellemannprisen for beste norske metalplate og til beste nykommer i det anerkjente metall-magasinet Metal Hammer's Golden Globe Awards. Extol annonserte 9. august 2007 på sin MySpace-side at bandet har tatt en pause, og at de er usikre på om bandet noensinne kommer sammen igjen. Ole Halvard Sveen, Tor Magne Glidje og John Robert Mjåland startet høsten 2007 progressiv metal-bandet Mantric.

Høsten 2012 meddelte Extol at de produserte en dokumentar om bandet, samtidig som de spilte inn et nytt album. Det ble da kjent for allmennheten at Extol var tilbake, på et tidspunkt hvor de egentlig hadde jobbet sammen i ett år.  I forbindelse med produksjonen av dokumentaren startet Extol en crowdfundingkampanje hvor de fikk inn over 27 000 dollar.Indiegogo, Extol a Documentary 23. april sluttet en tidagers nedtelling på Facebook, annonserte Extol at den nye platen Extol skulle utgis, i Norge, 21. juni 2013. I forbindelse med annonseringen ble sangen «Open the Gates» delt med offentligheten.  

Sommeren 2014 spilte Extol tre konserter på festivaler i Norge og Sverige. Bandet ble på disse konsertene hjulpet av Ole Vistnes og Marcus Bertilsson på henholdsvis bass og gitar. Dagen, Dødshardt comeback på Skjærgårds for Extol, Besøkt 6.7.2014 Extol var fredag 4.7.2014 hovednummer på Skjærgårdsgospel, hvor de spilte sanger fra alle deres utgivelser.

 Sideprosjekter 
Sveen, Glidje og Mjåland utgjør bandet Lengsel, som er et kristent black metal-band. Bandet ble opprettet i 1995 av gitarist og vokalist Tor Magne Glidje. Deres første demo kom samme året. Tittelen på denne demoen er ukjent. Bandets første full-lengder kom i 2000. Bandet har gitt ut Solace (2000) med Endtime Productions og The Kiss - The Hope (2006, Whirlwind Recordings). 

David Husvik spiller også i Absurd2 som blir betegnet som psycho thrash metal. Absurd2 har gitt ut en EP med Endtime Productions med samme navn. Husvik spiller også i metalbandet Twisted Into Form og har nå også et lovsangsband som heter Aperture, sammen med Peter Espevoll. De har foreløpig gitt ut en miniplate, Salvage. Tidligere medlem, Ole Børud er nå igang med et soloprosjekt, som baserer seg mest på Funk og Soul. Han har tidligere hatt et to-manns death metal-band, Schaliach som har gitt ut en fullengder, Sonrise. Schaliach bidro også med en sang, Purple Filter, til Endtime Productions compilation, In the shadows of death. Purle Filter er også med i remastered-versjonen av Sonrise. (Merk. ikke Sunrise.)

 Diskografi 
 Burial – 1998
 Mesmerized – 1999
 And I Watch 7" –  2000
 Undeceived – 2000
 Paralysis – EP, 4 spor, 15 minutter 2001
 Synergy – 2003
 The Blueprint Dives – 2005
 Extol - 2013

 Medlemmer 
Nåværende
 Ole Børud – Bass, gitar, vokal (1996–2000) (2001–2004) (2012-)
 Peter Espevoll – Vokalist (1993–2007) (2012-)
 David Husvik – Trommer (1993–2007) (2012-)

Konsertmusikere
 Ole Vistnes - Bass (2014-)
 Marcus Bertilsson - Gitar (2014-)

Tidligere
 Christer Espevoll – gitar (1993–2004)
 Tor Magne Glidje – bass (1999–2001), gitar (2001–2007)
 Eystein Holm – bass (1994–1999)
 John Robert Mjåland – bass (2001–2007)
 Emil Nikolaisen – gitar (1995–1996)
 Ole Halvard Sveen – gitar (2004–2007)

 Referanser 

 Eksterne lenker 

  Extol – på Durling.com

Kategori:Kristne heavy metal-band
Kategori:Norske death metal-band
Kategori:Norske thrash metal-band
Kategori:Band etablert i 1993